10.

Ordlyden i afsnit 5, litra h), i varespecifikationen (Behandling efter høst): »Det gør man stadig i dag, og det bidrager væsentligt til kartoflernes høje kvalitet. Når kartoflerne er modnet, indberetter hver producent sin høst til kooperativet, hvorefter sække uddeles i rangorden ifølge registret over høsten. Efter den første sortering på marken, emballeres kartoflerne i sække, og der foretages en første kvalitetskontrol af agronomen på marken. Det parti, der anses for egnet, afleveres til pakkeriet, hvor næste kvalitetskontrol foretages, og eventuelle beskadigede knolde frasorteres, så de kontrollerede kartofler kan blive emballeret i sække igen.« er ændret til: »Det gør man stadig i dag, og det bidrager væsentligt til den høje kvalitet af kartofler, der er bestemt til læggekartofler, mens denne praksis er valgfri for kartofler til konsum. Alternativt kan de lokale producenter, efter at have høstet og foretaget den første sortering, som skal foretages, så snart kartoflerne er gravet op, transportere kartofler til konsum til de moderne kølelagre, der nu er en del af øens pakkeanlæg, men som ikke fandtes tidligere, hvor det sikres, at kartofler bestemt til konsum bevarer deres særlige kvalitetsegenskaber i flere måneder, før de transporteres videre til forbrugere i hele Grækenland. Modning under halmdække er ikke længere obligatorisk for kartofler til konsum, fordi: a) når kartoflerne til konsum straks efter høst transporteres i sække eller kasser til egnede depoter og opbevares under de rette forhold (temperatur og luftfugtighed), er de mindre modtagelige for angreb fra kartoffelmøl, hvis udvikling hæmmes af moderne kølelagre, hvilket lokale landbrug har oplevet, og b) hvis kartofler til konsum bliver transporteret direkte til kølelagre efter høst, kan de kvalitetskontrolleres, før de pakkes i mindre partier, da kartoffelskimmelangreb går hurtigere, når det er koldt, og eventuelle knolde, der er angrebet, kan sorteres fra, før de sælges. Efter den første sortering på marken, kommes kartoflerne i sække eller kasser, og der foretages en første kvalitetskontrol af agronomen på marken. Partier, der anses for egnede, afleveres til pakkeriet, hvor næste kvalitetskontrol foretages og eventuelle beskadigede knolde frasorteres, så de kontrollerede kartofler kan blive emballeret i sække igen.« Ordlyden i afsnit 3.4 [tidligere afsnit 3.5] i enhedsdokumentet: »Disse trin skal foregå inden for det afgrænsede område, eftersom de lokale kartoffelavlere besidder en kunnen, der gør det muligt at høste tidligt samtidig med, at de lokale miljømæssige forhold (læggetidspunkt og nedbør) udnyttes optimalt. Efter at knoldene er taget op, anvender kartoffelavlerne en særlig teknik, som består i at dække knoldene med halm, for at skindet på knoldene bliver tykkere og dermed mere modstandsdygtig over for transport samtidig med, at eventuelle ydre skader kan læges.« er følgelig ændret til: »Disse trin skal foregå inden for det afgrænsede område, eftersom de lokale kartoffelavlere besidder en kunnen, der gør det muligt at høste tidligt samtidig med, at de lokale miljømæssige forhold (læggetidspunkt og nedbør) udnyttes optimalt. Efter at knoldene er taget op, anvender kartoffelavlerne en særlig teknik, som består i at dække knoldene med halm, for at skindet på knoldene bliver tykkere og dermed mere modstandsdygtig over for transport samtidig med, at eventuelle ydre skader kan læges.Dette trin er obligatorisk for kartofler, der er bestemt til læggekartofler, og valgfrit for kartofler bestemt til konsum.« Ordlyden i afsnit 5.1, litra c), i enhedsdokumentet: »Et andet specifikt træk ved kartoffelavl på Naxos er, at de høstede kartofler, der er bestemt til læggekartofler, modnes under halmdække.« er følgelig ændret til: »Et andet specifikt træk ved kartoffelavl på Naxos er, at de høstede kartofler, der er bestemt til læggekartofler, modnes under halmdække. For kartofler, der er bestemt til konsum, er dette trin valgfrit.« Ordlyden i afsnit 5.3 i enhedsdokumentet med titlen: »Årsagssammenhængen mellem det geografiske område og produktets særlige egenskaber, omdømme eller andre kendetegn«: »Kartoffelavlerne på Naxos foretager en første sortering ude på marken, når kartoflerne er taget op, for at fjerne fremmedlegemer og frasortere beskadigede knolde. Derefter samles knoldene, der er bestemt til læggekartofler, i bunker på marken, hvor de først dækkes med et lag halm og derefter med et lag kartoffelplanter som beskyttelse mod solen. Denne modningsperiode på marken øger produktets holdbarhed. Kartoflen bliver fastere og den skind tykkere, og den er dermed mere modstandsdygtig over for transport samtidig med, at forskellige skader på overfladen læges. Denne teknik sænker også indholdet af giftige glykoalkaloider. Kartoflerne, der er bestemt til konsum, bliver straks efter høst transporteret videre til virksomhederne for sortering, opbevaring, emballering og salg, hvor de bliver opbevaret under egnede forhold (temperatur og luftfugtighed).« er følgelig ændret til: »Kartoffelavlerne på Naxos foretager en første sortering ude på marken, når kartoflerne er taget op, for at fjerne fremmedlegemer og frasortere beskadigede knolde. Derefter samles knoldene, der er bestemt til læggekartofler, i bunker på marken, hvor de først dækkes med et lag halm og derefter med et lag kartoffelplanter som beskyttelse mod solen. For kartofler, der er bestemt til konsum, er dette trin valgfrit. Denne modningsperiode på marken øger produktets holdbarhed. Kartoflen bliver fastere og den skind tykkere, og den er dermed mere modstandsdygtig over for transport samtidig med, at forskellige skader på overfladen læges. Denne teknik sænker også indholdet af giftige glykoalkaloider. Alternativt kan kartofler, der er bestemt til konsum, straks efter høst transporteres videre til virksomhederne for sortering, opbevaring, emballering og salg, hvor de bliver opbevaret under egnede forhold (temperatur og luftfugtighed).« Ordlyden i afsnit 6, litra c), nr. Ι, i varespecifikationen med titlen: »Sammenhængen mellem produktets kvalitet og det geografiske område«: »En anden særlig praksis for kartoffelavl på Naxos, som bidrager væsentligt til den høje kvalitet af knolde, der er bestemt til læggekartofler, er, at de høstede knolde modnes under dække på marken. De får tykkere skind, hvilket reducerer risikoen for sekundære angreb og beskytter knoldene mod skader under transport (Bilag 23). Denne praksis nedsætter også risikoen for, at knoldenes indhold af glykoalkaloider (toksiner) stiger under den fortsatte håndtering (Bilag 24).« er følgelig ændret til: »En anden særlig praksis for kartoffelavl på Naxos, som bidrager væsentligt til den høje kvalitet af knolde, der er bestemt til læggekartofler, er, at de høstede knolde modnes under dække på marken. De får tykkere skind, hvilket reducerer risikoen for sekundære angreb og beskytter knoldene mod skader under transport (Bilag 23). Denne praksis nedsætter også risikoen for, at knoldenes indhold af glykoalkaloider (toksiner) stiger under den fortsatte håndtering (Bilag 24).« Modning under dække på marken er en obligatorisk metode til behandling efter høst af knolde, der er bestemt til læggekartofler og en valgfri metode til behandling efter høst af kartofler, der er bestemt til konsum. Alternativt kan de lokale producenter, efter at have høstet og foretaget den første sortering, som skal foretages, så snart kartoflerne er gravet op, transportere kartofler til konsum til de moderne kølelagre, der nu er en del af øens pakkeanlæg, men som ikke fandtes tidligere, hvor det sikres, at kartofler bestemt til konsum bevarer deres særlige kvalitetsegenskaber i flere måneder, før de transporteres videre til forbrugere i hele Grækenland.« Begrundelsen for disse ændringer er, at de fleste producerede kartofler, da ansøgningen om registrering af »Patata Naxou« som en BGB blev godkendt i marts 2011, var bestemt til læggekartofler, hvorimod produktionen af »Patata Naxou« i de sidste seks år har været bestemt til konsum, og kun en lille procentdel har været bestemt til læggekartofler. Derfor behøver modning under halmdække ikke længere at være obligatorisk med hensyn til kartofler, der er bestemt til konsum. Faldet i efterspørgslen efter læggekartofler skyldes primært den hårde konkurrence i de seneste år med læggekartofler fra Cypern, som kan høstes tidligere end på Naxos, og som følgelig imødekommer behovene i de forskellige dele af Grækenland for tidlig plantning. Modning på marken under halmdække er obligatorisk for kartofler, der er bestemt til læggekartofler, som det har været indtil nu, fordi »Patata Naxou«, mens de er under dækket, modner, og de får fastere kød og tykkere skind, så de bliver mere modstandsdygtige over for transport samtidig med, at eventuelle skader på overfladen læges. Dette er ønskede kvaliteter, da læggekartofler opbevares i lang tid til den følgende vækstsæson og transporteres over lange afstande i hele Grækenland. Denne praksis nedsætter også risikoen for, at læggekartoflernes indhold af glykoalkaloider (toksiner) stiger under den fortsatte håndtering. Modning under halmdække er ikke længere obligatorisk for kartofler til konsum, fordi: a) når kartoflerne til konsum straks efter høst transporteres i sække eller kasser til egnede depoter og opbevares under de rette forhold (temperatur og luftfugtighed), er de mindre modtagelige for angreb fra kartoffelmøl, hvis udvikling hæmmes af moderne kølelagre, hvilket lokale landbrug har oplevet, og b) eftersom kartofler til konsum bliver transporteret direkte til kølelagre efter høst, kan de kvalitetskontrolleres, før de pakkes i mindre partier, da kartoffelskimmelangreb sker hurtigere, når det er koldt, og eventuelle knolde, der er angrebet, kan sorteres fra, før de sælges. Transport af produktet til moderne kølelagre efter høst og den første sortering på marken er således med til at forbedre kvalitetsegenskaberne ved »Patata Naxou« (kartofler til konsum). Ændringen af ordlyden »når kartoflerne er modnet, indberetter hver producent sin høst til kooperativet, hvorefter sække uddeles i rangorden ifølge registret over høsten« er slettet på grund af ændringerne under Bevis for oprindelse. Endelig er formålet med at tilføje kasser som alternativ til sække til transport og opbevaring, at kartoflerne bliver mindre beskadiget, og deres kvalitet forringes dermed mindre, da de bliver mindre stødt i kasser end i sække, og de får mere luft under opbevaring og holder dermed længere.